[...garap] pakaryan jêngandika ingkang awrat linampahan, punika kula, awit kawajibanipun èstri ingkang luhur piyambak, tuwin ingkang dipun wastani mantêp, punika purun anglilahakên gêsangipun. Kula kêpengin nêtêpi kuwajibanipun èstri ingkang makatên wau, supados jêngandika manggih kamulyan, saha misuwur utami. Jêngandika sampun ngukup wosing gêgayuhanipun tiyang salakirabi, inggih punika jêngandika sampun apêputra mijil saking kula, dados sampun nama nêtêpi janjining salakirabi, kula punika amung ingkang minôngka lêlantaran kemawon. Jêngandika sampun kalampahan sagêd angayomi, saha anggulawênthah putra jêngandika dadosipun prayogi. Ing môngka kula rumaos botên sagêd anglampahi kados ingkang sampun jêngandika tindakakên wau, dhuh, sang brahmana, mênggahing panganggêp kula, jêngandika punika bôndha tuwin pêpundhèn kula, manawi kula jêngandika tilar gèk badhe kadospundi, saiba awrating manah kula, punapa kula kuwawi kantun gêsang wontên ing ngarcapada, dados rôndha tur tanpa pangayoman, wah darbe rêrêksan lare èstri, o, sang brahmana, punapa kula sagêd kuwawi nglampahi, kauningana, sang brahmana, pawèstri nèm ingkang dados rôndha punika adhakanipun lajêng kathah tiyang ingkang ngajêngakên, candranipun kadosdene: têtêdhan kasèlèhakên ing siti, saèstunipun lajêng kinroyok ing paksi, saupami kula kalampahan dados rôndha, lajêng kagiwang purun dipun rabèni priya sanèsipun, môngka semah kula wau awon wêwatakanipun, wah sangsara punapa ingkang kula lampahi, awit kula tamtu badhe botên sagêd ngambah ing margi ingkang dados gêgayuhanipun para ambêg sae, gèk kadospundi anggèn kula manggènakên putra jêngandika lare wutun punika. Wontên ing griya têtilaraning bapakipun, punapa inggih sagêd lampah sae kados lêluhuripun, manawi botên wontên ingkang dados guru, gèk kadospundi anggèn kula mulang dhatêng anak kula jalêr punika, ing têmbe manawi sampun dumugi mangsanipun puruhita, gèk lajêng badhe kadospundi kadadosanipun, punapa inggih sagêd dados tiyang utami kadidene tiyang sêpuhipun jalêr. Manawi kula lastari gêsang tanpa priya, tamtu badhe kathah tiyang jalêr botên aji purun anglamar dhatêng anak kula èstri, candranipun botên beda kalihan wedha ugi kathah para [pa...]